กรณีศึกษา “ยุโรป” ทวีปที่เน้นขาย “เรื่องราว และ ยา”
เรื่องนี้น่าสนใจอย่างไร ? ลงทุนแมนจะเล่าให้ฟัง
19 มี.ค. 2565

กรณีศึกษา “ยุโรป” ทวีปที่เน้นขาย “เรื่องราว และ ยา” /โดย ลงทุนแมน
ปี 2021 ยุโรปทั้งทวีป รวมรัสเซีย มี GDP คิดเป็นสัดส่วน 25% ของโลก
น้อยกว่า GDP ของสหรัฐอเมริกาและแคนาดา ที่มีสัดส่วน 26%
และ GDP ของจีน รวมกับญี่ปุ่น เกาหลีใต้ และไต้หวันที่ 27%
ทวีปยุโรปที่ประกอบไปด้วยประเทศที่มั่งคั่งร่ำรวย เป็นเจ้าอาณานิคมไปทั่วโลกในช่วงต้นศตวรรษที่ 20 
วันนี้เหลือความสำคัญในแง่เศรษฐกิจเพียงแค่ 1 ใน 4 ของโลก
สิ่งที่น่าสนใจก็คือ หากสังเกตจากบริษัทในตลาดหุ้นที่มีมูลค่าสูงสุด 10 อันดับแรกของทวีปนี้
นอกจากจะบอกว่า กิจการในทวีปนี้กำลังให้ความสำคัญกับอะไรในอนาคต
นั่นก็คือ “เรื่องราว และ ยา”
เรื่องนี้น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัทในตลาดหุ้นที่มีมูลค่าสูงสุด 3 อันดับแรกของสหรัฐอเมริกา 
คือ Apple, Microsoft และ Alphabet (บริษัทแม่ของ Google และ YouTube) ซึ่งล้วนแต่เป็นบริษัทเทคโนโลยี
หันมามองที่ฝั่งเอเชียตะวันออก บริษัทที่มีมูลค่าสูงสุด 3 อันดับแรก คือ TSMC, Tencent และ Samsung ซึ่งก็เป็นบริษัทเทคโนโลยี และสินค้าอิเล็กทรอนิกส์
หันมามองที่ยุโรป บริษัทที่มีมูลค่าสูงสุด 3 อันดับแรก กลับไม่ใช่บริษัทเทคโนโลยี หรือสินค้าอิเล็กทรอนิกส์อย่างสหรัฐอเมริกาหรือเอเชีย
แต่เป็นบริษัท Nestlé ของสวิตเซอร์แลนด์ ผู้นำด้านอาหารและสินค้าโภชนาการของโลก
ตามมาด้วยอันดับ 2 บริษัท Roche ผู้นำด้านยารักษาโรคและเครื่องมือแพทย์จากสวิตเซอร์แลนด์
และอันดับ 3 คือ LVMH ผู้นำสินค้าแบรนด์หรูของฝรั่งเศส
เรียกได้ว่าบริษัทมูลค่าสูงสุด 3 อันดับแรกของฝั่งยุโรป 
มีความแตกต่างจากฝั่งสหรัฐอเมริกา และเอเชียพอสมควร
แล้วสิ่งนี้จะชัดเจนมากขึ้นเมื่อดูมูลค่าของบริษัทอันดับต่อ ๆ มา..
อันดับ 4 เป็นบริษัท Novo Nordisk ของเดนมาร์ก ผู้ผลิตฮอร์โมนอินซูลิน 
ครองส่วนแบ่งอันดับ 1 ของโลกในแง่ของมูลค่ายารักษาโรคเบาหวาน
อันดับ 5 เป็นบริษัทเกี่ยวกับอุตสาหกรรมอิเล็กทรอนิกส์ ต้นน้ำของการผลิตชิป อย่าง ASML ของเนเธอร์แลนด์
อันดับ 6 Shell บริษัทน้ำมันยักษ์ใหญ่จากเนเธอร์แลนด์
อันดับ 7 คือ L'Oréal บริษัทเครื่องสำอางของฝรั่งเศส ที่ครองตลาดเครื่องสำอาง เวชสำอาง 
และเครื่องสำอางหรูจากทั่วโลก
อันดับ 8 AstraZeneca บริษัทยาสัญชาติอังกฤษ-สวีเดน ซึ่งเป็นผู้นำด้านยารักษาโรค และเป็นหนึ่งในผู้ผลิตวัคซีนป้องกันโควิด 19
อันดับ 9 Prosus บริษัทจากเนเธอร์แลนด์ ที่ถือครองบริษัทเทคโนโลยี และถือหุ้นบริษัทสตาร์ตอัปเทคโนโลยีมากมายจากทั่วโลก
และอันดับ 10 คือ Novartis บริษัทยาชั้นนำจากสวิตเซอร์แลนด์
เรียกได้ว่า ในบริษัทมูลค่าระดับ Top 10 ของยุโรป หากไม่นับ ASML และ Prosus
ที่เหลือก็ล้วนเป็นบริษัทที่ไม่ใช่กลุ่มเทคโนโลยีหรืออิเล็กทรอนิกส์
โดยเป็นบริษัทยาถึง 4 บริษัท และบริษัทแบรนด์หรู 2 บริษัท
พูดง่าย ๆ ถ้ามองจากมูลค่าของบริษัทระดับ Top 10 ก็บอกได้เลยว่า 
ธุรกิจในทวีปยุโรปกำลังหากินกับ “เรื่องราว” ของความหรูหรา และ “ยา” ที่จะช่วยทำให้อายุยืนยาวขึ้น
แล้วการขายแต่ เรื่องราว กับ ยา กำลังบอกอะไรเรา ?
เริ่มจากการขาย เรื่องราว..
หากเรามองรอบตัวให้ดี ไม่ว่าจะเป็นภาษาอังกฤษ ภาษาฝรั่งเศส หรือภาษาสเปน ที่ผู้คนใช้กันทั่วโลก งานศิลปะ สถาปัตยกรรม เพลงคลาสสิก ปรัชญา แฟชั่น แม้แต่เรื่องราว ทุกอย่างล้วนมีต้นกำเนิดมาจากยุโรป
การมีพื้นฐานทางประวัติศาสตร์ที่แข็งแกร่งและมีวัฒนธรรมที่น่าค้นหา ทำให้ชาวยุโรปสามารถนำสิ่งเหล่านี้มาเป็นจุดขาย สร้างสินค้าทั้งเสื้อผ้า กระเป๋า นาฬิกา เครื่องสำอาง น้ำหอม เพื่อขายให้กับผู้คนทั้งโลก ซึ่งประเทศฝรั่งเศส อิตาลี และสวิตเซอร์แลนด์ เชี่ยวชาญเรื่องพวกนี้เป็นอย่างดี
นอกจากขายสินค้าแล้ว การบริการอย่างการท่องเที่ยว ก็เป็นที่มาของรายได้เป็นกอบเป็นกำ ยุโรปเป็นทวีปที่มีนักท่องเที่ยวมาเยือนมากที่สุด มีมรดกโลกทางวัฒนธรรมมากที่สุด และรายได้หลักของหลาย ๆ ประเทศ เช่น สเปน กรีซ และโครเอเชีย ก็ล้วนมาจากภาคการท่องเที่ยว
ยุโรปที่เคยเป็นจุดกำเนิดของการปฏิวัติอุตสาหกรรม เป็นที่ตั้งของโรงงานมากมาย
แต่ในวันนี้ ยุโรปเปลี่ยนจากการเป็นโรงงานของโลก มาเป็นผู้กำหนด “ต้นแบบ” ในการผลิต
เป็นนักออกแบบ ดีไซเนอร์ และนักวิจัย
ต่อมาคือ ยา..
ยุโรปก้าวขึ้นมาเป็นผู้นำในวงการเภสัชกรรมของโลก เพราะมีองค์ความรู้ด้านเคมี และวิทยาการทางการแพทย์ที่แข็งแกร่งมาอย่างยาวนาน
แต่อีกด้านหนึ่ง ก็ต้องใช้คนจำนวนมากสำหรับการทำการทดลองทางคลินิก โดยเฉพาะยารักษาโรคเรื้อรัง จะต้องมีผู้ป่วยมากพอ ซึ่งส่วนใหญ่จะเป็นผู้ที่มีอายุตั้งแต่วัยกลางคนขึ้นไป
แน่นอนว่า ยุโรป เป็นทวีปที่ “แก่” ที่สุดในโลก !
อายุกลาง หรือ Median Age ของผู้คนในทวีปยุโรปอยู่ที่ 42 ปี 
หมายความว่า ผู้คนครึ่งหนึ่งของทวีปนี้ มีอายุมากกว่า 42 ปี
ยิ่งในบางประเทศ ตัวเลขอาจเพิ่มสูงกว่านี้ เช่น เยอรมนี มีอายุกลางอยู่ที่ 47 ปี
อิตาลี 45 ปี ออสเตรีย 44 ปี และเนเธอร์แลนด์ 43 ปี
ซึ่งมากกว่าชาวอเมริกันที่มีอายุกลางอยู่ที่ 38 ปี และชาวจีนที่มีอายุกลางอยู่ที่ 37 ปี
นอกจากผู้คนส่วนใหญ่จะมีอายุเลยเลข 4 แล้ว 
20% ของชาวยุโรปยังมีอายุมากกว่า 65 ปี
และสัดส่วนนี้จะเพิ่มขึ้นเรื่อย ๆ จนกลายเป็นเกือบ 30% ในปี 2050
ยุโรปกำลังจะเต็มไปด้วยผู้สูงอายุ และจะเป็นทวีปเดียวที่จะมีประชากรลดลงในปี 2050 หากเทียบกับประชากรในปี 2020 ซึ่งเรื่องนี้อาจจะทำให้การบริโภค และการเติบโตทางเศรษฐกิจลดลงอย่างมีนัยสำคัญได้
แล้วอนาคตของทวีปยุโรป จะเป็นอย่างไรต่อไปในวันที่ประชากรลดลง ?
อย่างไรก็ตาม จำนวนผู้สูงอายุทั่วโลกที่กำลังเพิ่มขึ้นเรื่อย ๆ ทั้งในเอเชีย สหรัฐอเมริกา ไปจนถึงแอฟริกา ก็นับว่าเป็นโอกาสที่น่าสนใจ สำหรับการเติบโตของเหล่าบริษัทยาในยุโรป 
เช่นเดียวกับสินค้าแบรนด์หรูของยุโรป ที่ยังคงเป็นที่นิยมของลูกค้าทั่วโลก
ก็เป็นไปได้ว่า มูลค่าทางเศรษฐกิจของยุโรป จะลดลงเหลือเพียง 1 ใน 4 และอาจน้อยลงไปอีกในอนาคต แต่ในขณะเดียวกัน ประชากรของยุโรปที่ลดลงไปด้วยนั้น ก็จะยังทำให้ผู้คนในยุโรปมีความมั่งคั่งร่ำรวยอยู่ เพราะขนาดของสินทรัพย์ต่อประชากรหนึ่งคนยังอยู่ในระดับที่สูง
ถึงแม้ยุโรปจะไม่ได้โฟกัสไปที่การขายสินค้าอิเล็กทรอนิกส์เหมือนอย่างสหรัฐอเมริกา หรือเอเชีย แต่ยุโรปก็อาศัยองค์ความรู้ด้านยา การแพทย์ หรือเทคโนโลยีเฉพาะทาง เพื่อสร้างสินค้าคุณภาพสูงอีกมากมาย
ไม่ต่างกับสินค้าแบรนด์หรู ที่ยังคงมีคุณค่ามากขึ้นตามวันเวลา
อนาคตของทวีปที่เต็มไปด้วยผู้คนที่ผ่านวันเวลามามากที่สุด ก็อาจจะเป็นเช่นเดียวกัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
(ข้อมูลมูลค่าบริษัท 8 มีนาคม 2564)
-
-